Իսկ ՀՀԿ-ին հարկավո՞ր է, որ Փաշինյանը դառնա վարչապետ: Դա խիստ հարցական է: Նման մոտեցման հիմքում այն է, թե իբր ՀՀԿ-ի համար արտահերթ ընտրություններն այսօր անցանկալի են։ Ցանկալի է, որ դրանք կայանան ավելի ուշ: Անհամոզիչ է, որովհետեւ վերջանահաշվում երկրում կայանալու են արտահերթ ընտրություններ եւ ՀՀԿ-ի համար ավելի նպաստավոր է ընտրության գնալ առանց հասարակության մոտ վիզուալ խառնաշփոթ ստեղծելու, թե ով է երկրում իշխանություն: Չէ՞ որ չկողմնորոշված ընտրողներից շատերը բնազդաբար ձգտում են նրա կողմը, ում հետ ասոցացանում են իշխանություն երեւույթը: Նաեւ հաշվի առնենք, որ ընդամենը մի քանի օր անց` մայիսի 12-ին միանգամայն հնարավոր է, որ Դոնալդ Թրամփը, համաձայն իր հայտարարության, դուրս գա Իրանի միջուկային ծրագրի վերաբերյալ միջազգային համաձայնագրից, իսկ դրանից հետո այլեւս չի լինի ոչ մի երաշխիք առ այն, որ Իրանի դեմ չեն սկսվի պատերազմական գործողություններ: Հետեւաբար Փաշինյանի ընտրվելու դեպքում գուցե նա դեռ կառավարություն չկազմած, Իրանում պատերազմը սկսվի, Հայաստանի համար բոլոր հետեւանքներով: Փաշինյանն ինչպե՞ս է վարվելու այդ իրադրությունում` հազիվ պաշտոնը ստանձնած` դեռ ոչ մի իշխանության չտիրապետելով ինչպե՞ս է արտաքին հարթակում հանդես գալու: Բոլոր այս հանգամանքներին ի տես դժվար է հավատալ, թե Սերժ Սարգսյանը հերթական շախմատային կոմբինացիա չի իրականացնի` իր պատգամավորներին հորդորելիս, որ ձայն տան Փաշինյանին: